Nordisk Kunstnarsenter Dale

Nordisk Kunstnarsenter Dale, forkortet NKD, er et artist-in-residence-senter i Dale i Sunnfjord i Fjaler kommune. Anlegget tilbyr verksteder og boenheter for billedkunstnere, arkitekter og designere. Senteret er en selveiende stiftelse som mottar støtte fra Kulturdepartementet til drift og vedlikehold. Det ble offisielt åpnet i 1998 av daværende kulturminister Anne Enger.


== Bakgrunn og bruk ==

Utgangspunktet for anlegget var en gave fra tidligere stortingsrepresentant Oddleif Fagerheim (Arbeiderpartiet) og kone Thora Nitter Fagerheim, som donerte hus, tomt og bohave til Nordisk ministerråd, under forutsetning av midler til drifting av et gjestekunstnersenter. Fram til 2008 ble driften av senteret finansiert av Nordisk Ministerråd og den norske staten. Siden 2009 har senteret i sin helhet vært driftet av den norske staten ved kulturdepartementet. 
Huset etter Fagerheim, en ca 400 m2 stor funkisvilla i mur og tre fra 1970, brukes nå hovedsakelig som gjestehus, prosjekthus og kontor for administrasjonen. Huset ble tegnet av arkitekt Peder A. Ristesund i Bergen, og representerer en byggestil som er lite utbredt i denne delen av landet. 
I 1998 stod det øvrige anlegget ferdig, fem kunstnerboliger og ditto ateliér og felles arbeidsfasiliteter. Oppføringen av anlegget ble hovedsakelig bekostet av den norske staten, med bidrag fra Fjaler kommune. 
Tilsvarende A-i-R-anlegg er gjerne ombygde lokaliteter, der de residerende ofte må dele på både husvære og arbeidsrom. NKD utmerker seg i den store floraen av residensvirksomheter, i og med at anlegget er planlagt og gjennomført med tanke på de behov en kunstner måtte ha i sitt daglige virke med produksjon og research.


=== Ateliér og verksted ===
Verksted og ateliérkompleks utgjør et samlet areal på ca 600 m2 på ett plan pluss en mezzaninetasje på ca 30 m2. Bygget er tegnet av arkitektfirmaet Haga og Grov (Stavanger) sammen med arkitektene Knut Hjeltnes og Ivar Egge.


==== Ateliérene ====
For hver kunstner på opphold stilles et eget ateliér til disposisjon. Hvert atelié er på 50 m2 med en takhøyde på 6 m. Nordveggen er i sin helhet en vindusfasade. Arbeidsrommet er m.a.o. særlig utformet med tanke på arbeid med flatekunst og kunstnere som i sin praksis har behov for gode dagslysforhold.


==== Verksted ====
Verkstedsdelen er delt i en maskinhall for arbeid med trematerialer og en stor felles arbeidshall i høyloftede arealer samt et mørkerom for s/h foto. Fasadene er preget av naturstein, lerk og vindusflater.


=== Kunstnerboliger ===
Anlegget har fem kunstnerboliger av varierende størrelse, men utført i samme konstruksjon og arkitektoniske design: to boliger a 50m2, to boliger a 67m2 og en bolig på 90m2. Boligene har utforming som minner om tidliger tiders jernbanevogners avlange smale form med buet tak. Slik understreker boligenes utforming reise- og forflytningsaspektet ved det å ha et midlertidig opphold. Den idémessige inspirasjonen er hentet fra seteren, et hus hvor man hadde et semipermanent opphold emn over et lengre tidsrom. Senterets interiør og utstyr er imidlertid mer i tråd med et etablert permanent hushold, enn nødtørftig midlertidighet. 
I og med de tre største boligene har senteret også anledning til å huse mindre grupper og familier. Bolighusenes fasader er gjennomgående utført i liggende ask panel.
Senteret disponerer også et større uteareal som kan benyttes til utomhusprosjekter og innhenting av trevirke.


=== Kunstnere ===
Senteret har årlig en åpen søknadsprosess, og de fleste inviterte kunstnerne rekrutteres gjennom denne. Hoveddelen av kunstnerne som inviteres på opphold kommer fra Norge og de nordiske landene, men senteret har også et internasjonalt fokus. De siste årene har søknadsmengden etter den åpne utlysningen ligget mellom 1100 og 1400 søknader hvorav den største delen kommer fra land utenfor Norden. Søknader fra Europa og det nordlige Amerika er dominerende. Det inviteres hvert år mellom 20 og 30 kunstnere. I jubileumsåret 2018 hadde totalt 460 kunstnere hatt opphold. Kunstnerne mottar økonomisk støtte til livsopphold og reisekostnader.

		


== Referanser ==


== Eksterne lenker ==
(en) Nordic Artists' Centre Dale – kategori av bilder, video eller lyd på Commons